Skal ha blitt skadet under massakre: Hils til moren min
Først skal landsbyen Tremseh utenfor Hamah ha blitt utsatt for kraftig bombardement fra helikopter og stridsvogner. Deretter skal diktatoren Bashar al-Assads dødsmilits al-Shabiha - «spøkelsene» - ha slaktet ned innbyggerne. Ifølge BBC gikk de gjennom landsbyen og hennrettet folk. Lederen for FN-observatørene, Robert Mood, sier til AFP at han er klar til å reise til byen, hvis det blir våpenhvile mellom Assads regime og opprørerne. Et videoklipp fra det som ser ut til å være et improvisert sykehus i byen viser en ung mann som får tilført blod og intravenøs væske. Han er bandasjert over hodet. - Hils til moren min, sier den unge mannen på videoen. Resten av det han sier er ikke hørbart. Rundt ham roper og skriker folk. «Tilfeldig skyting, tilfeldig skyting i Tremseh» roper en mann. - Flere enn 220 ble drept i Tremseh fredag. De døde etter bombardement fra stridsvogner og helikoptre, skyting og vilkårlige henrettelser, heter det i en uttalelse fra det syriske opprørsrådet i Hamah. Hvis tallene er riktige er dette den verste massakren så langt i løp av det syriske opprøret, som startet i mars 2011 og så langt har krevd 16.000 menneskeliv. - De begynte å drepe folk. Hele hus ble ødelagt og brent ned etter skytingen, sier opposisjonsaktivisten Fadi Sameh fra byen til Reuters.En annen video viser lik som skal være drept under den angivelige massakren. Titalls lik blir vist frem, de fleste unge mennn. På noen av likene er ansiktene ugjenkjennelige. «Gud er stor, Gud er stor, Gud er stor» roper en stemme gjentatte ganger på videoen. Syriske myndigheter har anklaget opprørerne for å stå bak massakren.Ifølge lokale aktivister skal øyenvitner ha fortalt at syriske styrker angrep opprørshæren inne i byen. Styrkene skal ha bombet byen fra klokken 0500 torsdag morgen til formiddagen, da stridsvogner kjørte inn i landsbyen, skriver CNN. De skal ha hatt følge av Assads dødsmilits. Livredde mennesker skal ha flyktet ut i gatene da det ble skutt tilfeldig inne i byen. Der skal mange ha blitt skutt og drept, ifølge lokale aktivister CNN har snakket med. - Hver eneste familie i byen ser ut til å ha fått noen av sine drept. Vi har navn på menn, kvinner og barn fra utallige familier, sier aktivisten Fadi Sameh fra Taramseh. Han var ikke selv i landsbyen torsdag, men han har vært i kontakt med innbyggere som har fortalt om voldshandlingene. - Fram til nå har vi 20 ofre som er identifisert ved navn og 60 døde i en moské. Det er flere lik på jordene, i elvene og i husene. Folk forsøkte å flykte helt fra bombardementet startet, og hele familier ble drept idet de var på flukt, sier den lokale aktivisten Ahmed til Reuters.Syriske opposisjonelle forteller at en av de drepte var en lege som var i ferd med å ta seg av sårede. - Skolen i landsbyen ble fullstendig ødelagt, forteller regimemotstanderen Abu Ghazi på telefon til nyhetsbyrået AFP. Han sier det er omfattende angrep hver eneste dag i Hama-provinsen. Årsaken skal være at president Bashar al-Assad og hans regjering er svært oppsatt på å beholde kontrollen over nettopp denne delen av landet. - Hama ligger midt i landet, som et ledd i en kjede med provinser hvor motstanden mot regimet er stor. Regimet vil gjøre hva som helst for å beholde kontrollen her, mener Ghazi.FNs sikkerhetsråd er nå i gang med å diskutere framtiden til observatørstyrken UNSMIS, som har måttet innstille arbeidet på grunn av det høye voldsnivået i Syria. Russland og vestlige land konkurrerer om å få gjennomslag for sine resolusjonsforslag. De har kommet med forskjellige utkast angående fornyelse av observatørenes mandat og videreføring av Kofi Annans fredsplan. En avstemning er ventet onsdag neste uke. Etter meldingene om massakren i Taramseh ber den syriske opposisjonen nå om at Sikkerhetsrådet vedtar en bindende Syria-resolusjon mot regimet. - For å stanse denne blodige galskapen som truer hele Syrias eksistens så vel som fred og sikkerhet i regionen og verden, haster det med en skarp resolusjon fra Sikkerhetsrådet i henhold til kapittel 7 for å beskytte det syriske folk, heter det i en uttalelse fra Det syriske nasjonalrådet (SNC). Kapittel 7 i FN-traktaten åpner for bruk av militærmakt for å beskytte sivile.
Grusomme bilder blir nå spredt på sosiale medier av det som skal ha vært en massakre i byen Tremseh.